Marți, 12 martie, vremea va fi mohorâtă, cu înnorări persistente în toată țara, iar temperaturile vor fi cuprinse între 5 și 17 grade.
Meteorologii Administrației Naționale de Meteorologie (ANM) au emis un mesaj de vreme severă valabil de marți, 12 martie, până miercuri, 13 martie, ora 10.
În intervalul menționat, vor fi precipitații moderate cantitativ în jumătatea de est a țării, unde și vântul va avea intensificări, cu rafale în general de 45…55 km/h. Cantitățile de apă vor fi de 15…20 l/mp și izolat peste 25 l/mp.
În Dobrogea și Bărăgan o să plouă abundent. Temperaturile urcă până la 16 grade, potrivit Știrileprotv.
În Moldova sudică și nordul Munteniei vor fi mai multe reprize de ploaie, care lasă în urmă cantități mari de apă. Temperaturile ajung până la 11 grade.
În jumătatea nordică a Moldovei și în Bucovina va fi o zi ploioasă. Temperaturile ajung la 8 grade.
În nordul Transilvaniei și Maramureș o să plouă pe suprafețe restrânse, mai ales în zona Transilvaniei. Temperaturile ajung la 15 grade.
În vestul va fi vreme închisă, cu înnorări și ploi pe spații mici. Temperaturile maxime vor fi de 16 grade.
În Transilvania o să plouă, iar pe crestele munților ninge sau cade lapoviță. Temperaturile ajung până la 15 grade.
În Oltenia ploile apar pe suprafețe mai restrânse. Temperaturile urcă până la 16 grade.
În sudul României vor fi înnorări persistente și ploi, mai abundente pe partea estică. Temperaturile ajung până la 17 grade.
În București cerul rămâne acoperit, vântul agită atmosfera și o picură trecător. Maximele vor ajunge până la 14 grade, iar la noapte vor fi 7 grade.